Lawatan PM ke Australia eratkan hubungan pendidikan
Utusan Malaysia – 16 Feb. 2006
KUALA LUMPUR - Lawatan Perdana Menteri, Datuk Seri Abdullah Ahmad Badawi ke Perth, Australia yang dijadual pada 21 Februari ini dijangka dapat mengeratkan hubungan kedua-dua negara dalam bidang pendidikan.
Bagaimanapun ia tidak akan melibatkan pertemuan dengan Perdana Menteri Australia, John Howard.
Menteri Luar, Datuk Seri Syed Hamid Albar berkata, lawatan dua hari itu hanya akan tertumpu di Universiti Curtin yang akan menganugerahkan ijazah doktor kehormat teknologi kepada Abdullah.
Menurutnya, Abdullah juga dijangka mengadakan pertemuan dengan pelajar Malaysia serta pemimpin tempatan sepanjang lawatan berkenaan.
``Lawatan ini juga bagi membuktikan hubungan Malaysia dan Australia terutama dalam bidang pendidikan adalah baik,'' katanya kepada pemberita selepas majlis perasmian Pameran Seni Kontemporari Australia `Open Letter' di sini, hari ini.
Turut hadir pada majlis itu ialah Pesuruhjaya Tinggi Australia di Malaysia, James Wise dan Timbalan Ketua Setiausaha Kementerian Kebudayaan, Kesenian dan Warisan, Omar Abdul Rahman.
Sementara itu mengulas sesi dialog dunia Islam dengan Amerika Syarikat (AS) di Doha, Qatar pada 17 hingga 19 Februari ini yang akan dihadirinya, Syed Hamid berkata, Malaysia akan berkongsi pandangan tentang formula memakmurkan masyarakat majmuk negara ini.
Menurutnya, dialog itu merupakan acara tahunan yang membolehkan setiap negara Islam menyuarakan pandangan mereka terhadap negara kuasa besar itu.
Sehubungan itu katanya, pada dialog kali ini, dia akan berkongsi pengalaman dengan AS tentang cara Malaysia menyelesaikan masalah dalam negara berbilang kaum dan agama.
Source: Utusan Online | www.utusan.com.my